“Freedom House”: Qirg'iziston qamoqxonalarida vaziyat ayanchli
Vashingtonda asoslangan xalqaro tashkilot “Freedom House” (Ozodlik Uyi) Qirg’iziston hukumatini jadal islohotlar boshlashga undamoqda.
Qamoqxonalarda vaziyat ayanchli; minglab mahbuslar norozilik tariqasida ochlik e’lon qildi. Og’zilarini tikib olish va o’z vujudini tilka-pora qilish hollari kuzatildi. Bu shundan dalolatki, deydi huquq tashkiloti, mahbuslar azob-uqubatdan to’ygan. Ozodlik Uyi rahbari Deyvid Kreymer ta’rificha, Qirg’iziston qamoqxonalari hatto eng past talablarga ham javob bermaydi. Mahbuslar huquqlari toptaladi va ularning taqdiriga e’tibor yo’q. Mutasaddilar deydiki, ayrim mahbuslar tartibni buzgani uchun jazolangani va qoidalar kuchaytirilgani g’azab uyg’otgan. Axborot vositalari ayrim qamoqxonalariga kirib vaziyat bilan tanishgan. Huquq tashkilotlari aralashuvi bilan ba’zi mahbuslar og’zidan simlar olib tashlangan, ularga tibbiy yordam ko’rsatilgan. Ozodlik Uyi nazarida hukumat bu muammoga qarshi kurash boshlagan va unga fuqaro jamiyatini jalb etib to’g’ri ish qilmoqda. Nohukumat tashkilotlardan maslahat olish, islohotlarni amalga oshirishda mutaxassislarga tayanish maqsadga muvofiq, deya bildiradi tashkilot. Biroq nafaqat Ozodlik Uyi balki Yevropada Xavfsizlik va Hamkorlik Tashkiloti tahlilicha ham o’zgarish juda sust. Hukumat konkret choralar ko’rayotgani yo’q. Islohot hamon qog’ozda.